เงินเฟ้อผงก แบงก์ฟันธง เพิ่ม0.4%
ไทยพาณิชย์เตือนรับมือเงินเฟ้อปีหน้ามีแนวโน้มเพิ่มขึ้น คาดปี 2560 ทั้งปีเพิ่มขึ้น 0.4%
2 พ.ย. 2559

ไทยพาณิชย์เตือนรับมือเงินเฟ้อปีหน้ามีแนวโน้มเพิ่มขึ้น คาดปี 2560 ทั้งปีเพิ่มขึ้น 0.4%
ศูนย์วิจัยธนาคารไทยพาณิชย์ (อีไอซี) เปิดเผยว่า อัตราเงินเฟ้อมีทิศทางที่จะปรับเพิ่มขึ้นได้อีกจากการที่ราคาน้ำมันดิบฟื้นตัว จะส่งผลให้อัตราเงินเฟ้อทั่วไปในช่วงที่เหลือของปี 2560 ปรับตัวสูงขึ้นเฉลี่ยทั้งปีที่ 0.4% เมื่อเทียบกับช่วงเดียวกันของปีก่อน
ทั้งนี้ ดัชนีราคาผู้บริโภคทั่วไปของประเทศเดือน ต.ค. 2559 เท่ากับ 106.85 เพิ่มขึ้น 0.16% เมื่อเทียบกับเดือน ก.ย. 2559  และเพิ่มขึ้น 0.34% เมื่อเทียบกับเดือน ต.ค. 2558 โดยเป็นการเพิ่มขึ้นต่อเนื่องเป็นเดือนที่ 7 ติดต่อกันนับจากเดือน มี.ค. 2559 ที่เงินเฟ้อลดลง 0.46%
ด้านเงินเฟ้อเฉลี่ย 10 เดือน ของปี 2559 (ม.ค.-ต.ค.) เพิ่มขึ้น 0.06% เมื่อเทียบกับช่วงเดียวกันของปีที่ผ่านมา
สำหรับราคาหมวดที่อยู่อาศัยที่มีสัดส่วนกว่า 24% ยังคงหดตัวต่อเนื่อง เป็นผลจากราคาค่าไฟเอฟทีที่ปรับลดลง โดยอีไอซีมองว่าแนวโน้มราคาน้ำมันดิบในตลาดโลกที่เริ่มสูงขึ้น รวมถึงผลของฐานราคาน้ำมันที่ต่ำในช่วงปลายปีก่อน
อย่างไรก็ตาม ดัชนีราคาอาหารสดที่มีสัดส่วน 16% ของเงินเฟ้อทั่วไปขยายตัวเพียง 0.8%  ลดลงจาก 2%  ในเดือนก่อน เนื่องจากมีผลผลิตออกสู่ตลาดมากขึ้น โดยราคาผักสดลดลง 4.2%  ขณะที่ราคาอาหารสดอื่นๆ ขยายตัวประมาณ 1-2%
“อัตราเงินเฟ้อพื้นฐานที่ค่อนข้างทรงตัว สะท้อนว่าการบริโภคภายในประเทศยังอยู่ในระดับต่ำ ทำให้ผู้ขายไม่ได้ปรับราคาสินค้าขึ้นมากนัก รวมทั้งการใช้กำลังการผลิตก็อยู่ในระดับต่ำ” ศูนย์วิจัยธนาคารไทยพาณิชย์ ระบุ